Tieners beroof glo stapper in Tafelberg Nasionale Park(Foto: Sanparks – Table Mountain National Park/Facebook) Drie mense is in hegtenis geneem nadat ŉ groep stappers in die Tafelberg Nasionale Park in Kaapstad beroof is. Luidens ŉ verklaring van die park het ŉ bewaarder Vrydag omstreeks 12:30 ŉ groep van omtrent 10 stappers in die omgewing van Seinheuwel om hulp hoor skreeu. Een van die stappers is glo van sy persoonlike besittings beroof. Volgens die park is drie vermeende rowers uitgewys en parkbeamptes is dadelik ontplooi. Met die hulp van die taktiese reaksiespan, die vloot én die polisie is die gebied gefynkam. “Die Tafelberg-kabelspoor het kameras vir moniteringsdoeleindes geïnstalleer en dit het gehelp om die verdagtes dop te hou, wat tot hul spoedige inhegtenisneming gelei het,” het die park gesê. Die drie is aan die polisie vir ondervraging oorhandig. ŉ Silwer slagmes is onder meer gevind, het die verklaring gelui. Sers. Noloyiso Rwexana, polisiewoordvoerder, het gesê die vermeende rowers is onderskeidelik 15, 16 en 17 jaar oud.